檢旱望磕山
作者：陳造
朝代：宋

paragraphs: 長塗并江沙，我行頗寂寥。
登高望西南，羣山如湧潮。
崩騰勢相排，又如羣馬驕。
磕山乃孤峙，坐受羣山朝。
雲斜復煙橫，助爾干碧霄。
虛氣信所聚，神物不汝遥。
有龍窟其趾，貝珠麗宮醮。
豐凶執其柄，禱襘走黎苗。
胡爲今茲旱，不能澤枯焦。
史巫歲紛若，無乃徒囂囂。
奔馳吾得辭，未救民腹枵。
問龍當厚顔，深池卧逍遥。